Buskerud

miniatyr|Kart Buskerud nord, 1919|300x300px
miniatyr|Kart Buskerud sør 1932|300x300px
Buskerud er et norsk fylke på Østlandet. Buskerud er også ett av Norges 19 valgdistrikter ved stortingsvalg.Stortinget sa ja til Viken – fylkene venter med forhandlinger til etter valget I 2020 ble Buskerud sammenslått med Akershus og Østfold til Viken fylke, men Viken ble oppløst igjen og de tre fylkene gjenopprettet 1. januar 2024 med noen endringer. De tidligere kommunene på Hurumlandet ble en del av Akershus, mens Svelvik ble overført fra Vestfold til Buskerud.

Buskerud ble etablert som underamt til Akershus stiftamt i 1679 under navnet Buskerud amt, og ble videreført som Buskerud fylke fra 1919 med samme grenser. Kjøpstaden Drammen og bergstaden Kongsberg, som opprinnelig lå utenfor amtet på grunn av sine respektive byprivilegier, ble innlemmet i Buskerud i 1760, og ble da Buskeruds største byer. Drammen er i moderne tid administrasjonssenter for fylket.

Landskapet strekker seg fra Drammensfjorden i sørøst til Hemsedalsfjella og Hardangervidda i nordvest. Buskerud grenser mot fylkene Akershus, Oslo, Innlandet, Vestland, Telemark og Vestfold. Navnet kommer fra gården Buskerud (gammelnorsk: Biskupsruð, «Biskopsrydningen») i Modum, som i det 14. århundre tilhørte Hamarbiskopen. Tidligere hørte det både et stort sagbruk og en meget verdifull laksefoss (Døvikfoss) til gården. Siden 1912 har gården vært drevet som landbruksskole.

Over 60 prosent av innbyggerne i Buskerud bor i de sørøstre delene av fylket. I sørenden ligger også de fire byene Drammen, Kongsberg, Hønefoss og Hokksund.

Buskerud fylke er inndelt i 18 kommuner. Buskerud fylkeskommune er et politisk styrt forvaltningsnivå med fylkestinget som øverste myndighet.

 Historie 
Det har bodd folk i området helt tilbake til steinalderen, spor etter dette finner man rundt om i hele Buskerud som ved Pålsbufjorden, Flævatn, Vavatn og helleristningsfelt finnes også flere av som ved Katfoss. Det finnes også en rekke spor fra bronsealderen, jernalderen og middelalderen. Flere småkonger bodde i området og Halvdan Svarte hadde sitt sete på Stein gård i Hole og skal være begravd i Halvdanshaugen på Stein. Også Olav den hellige vokste opp på Ringerike. Det er i tillegg til Halvdanshaugen mer enn 400 rundhauger.

Det er funnet en rekke gjenstander fra vikingetiden, et av de største skattefunnene som er gjort i Norge, med i alt ca. 2,5 kg gull og noen sølvsmykker, er funnet på Hoen på Eiker. Det er også funnet spor etter flere bygninger ved Sem, 2–3 kilometer fra skatten, en av bygningene har vært et stolpehus med en lengde på hele 16 meter, ett annet enormt stolpehus ble oppdaget i 2023 med en bredde på 17 meter og en lengde på over 22 meter, total lengde vites ikke før det er foretatt ytterligere undersøkelser.

På 1600-tallet startet en innvandring av skogfinner som bosatte seg i Finnemarka.

Ringerike, Hallingdal, Eiker og Buskeruds amt ble dannet da Buskerud fogderi og Ringerike og Hallingdal fogderi i 1679 ble skilt ut fra Akershus stiftamt, som en ny administrativ enhet.  Navnet ble i 1806 endret til kun å hete Buskeruds Amt. I 1918 ble det framsatt forslag om at stiftene i Norge skulle bli til bispedømmer, og samtidig ble det bestemt at amtene skulle bli til fylker. Stortinget bestemte da at Buskerud amt heretter skulle hete Ringerike fylke, men denne navnendringen ble aldri effektuert. Fra 1. januar 1919 ble derfor Buskerud amt til Buskerud fylke.Hans Reusch. 1918. Geografi for middelskolen, 4. utgave, side 43. A.W. Brøggers Boktrykkeris Forlag
miniatyr|300x300px|Fylkeshuset i Drammen.
Fylket består av bestanddeler fra de eldre fylkene Vestfold (Drammen, Eiker, Lier og Sandsvær), Hadafylke (Ringerike), Hallingdal og Grenafylke (Numedal), som dog hadde gjennomgått vekslende oppdelinger i sysler og len allerede før amtene og fogderiene ble opprettet.

Hallingdal forble intakt som Hallingdalens fogderi, Numedal ble slått sammen med Sandsvær til Numedal og Sandsværs fogderi, Ringerike ble delt i to, der den ene delen (nåværende Ringerike og Hole, samlet kalt Ringerike) ble til Ringerikes fogderi, og den andre delen (Sigdal, Krødsherad og Modum, samlet kalt Midtfylket) inngikk i Buskeruds fogderi, sammen med Drammen, Eiker og Lier (samlet kalt Drammensregionen, da inklusive Sande og Svelvik i Vestfold).

Av de tre største byen i fylke er Kongsberg fra 1624 den eldste. Den ble grunnlagt av Kong Christian IV etter at det var oppdaget sølvforekomster i Sandsvær og Kongsberg Sølvverk var anlagt. Christian IV ga også ordre om å bygge en kjørevei, kongeveien, fra Kongsberg til Hokksund. Denne kongeveien var landets første offentlige kjørevei. Drammen ble grunnlagt i 1760 ved at de to ladestedene Strømsø og Bragernes, på hver sin side av Drammenselva, ble slått sammen. Hønefoss fikk bystatus i 1852, etter mange års kamp om å få etablere en by ved fossen.

Under andre verdenskrig var det stor motstand fra menn og kvinner i fylket. Det var kamper på Ringerike ved krigens start og på Haglebu like før krigens slutt. Det var sabotasjeaksjoner som ved Mjøndalen i 1943 hvor et tog med tyske tropper ble sprengt. Det var også flere krigsfangeleiere i området.

Stortinget behandlet i 2017 en regionreform. Det ble vedtatt at det fra 2020 skulle være elleve fylker inkludert Oslo. Viken fylke fra 2020 til 2023 bestod av det som i dag er fylkene Akershus, Buskerud og Østfold. Viken var landets mest folkerike fylke med 1,15 millioner innbyggere.

Viken fylkesting vedtok 23. februar 2022 å sende søknad til regjeringen om oppdeling av Viken fylke, samt å sette i gang en prosess med gjenopprettelse av de tre fylkene Akershus, Buskerud og Østfold. Stortinget vedtok å oppløse Viken 14. og 17. juni 2022, og vedtaket ble sanksjonert i Statsråd 22. juni 2022. Viken fylke ble avviklet 1. januar 2024 og Buskerud fylke gjenoppstod. Hurumlandet ved Oslofjorden var til 2019 en del av Buskerud. De to kommunene Hurum og Røyken ble i 2020 en del av Asker kommune som fra 2024 ligger i Akershus fylke.

Oppløsningen av Viken fylke fra 1. januar 2024 medførte at de tidligere buskerud-kommunene Røyken og Hurum ble slått sammen med Asker kommune i Akershus, og derfor ikke er en del av nye Buskerud fylke. Tidligere Svelvik (kommune) (som tidligere var en del av Vestfold fylke) inngår fra 1. januar 2024 i Buskerud, etter å ha blitt en del av Drammen kommune.
Geografi
Buskerud fylke består av distriktene Hallingdal, Numedal, Ringerike, Midt-Buskerud og Drammensregionen.

Fylket strekker seg fra Hemsedalsfjella og Hardangervidda i nordvest til Drammen i sørøst. Store og parallelle dalfører med elver går gjennom fylket, fra sørvest Numedal med Numedalslågen, Sigdal med Simoa, Hallingdal med Hallingdalselva og Snarumselva, og Ådal med Begnaelva og Ådalselva som møter Randselva ved Hønefoss og danner Storelva, som renner ut i Tyrifjorden (i dag landets femte største innsjø i omfang, men den tredje største i volum fra naturens side).

Buskerud har 6 fylkesgrenser. I nordøst til Innlandet (gamle Oppland), i sørøst mot Oslo og Akershus, i sør mot Vestfold, i sørvest mot Telemark og i vest og nordvest til Vestland.

Det er variert natur i fylket, dyrket lavland, høyfjell og store skoger. 7 % av fylket ligger under 150 moh., 41 % ligger 900 moh. eller høyere. Fylket har 123 km med kyslinje i sørøst ved Drammens- og Oslofjorden med skog- og landbruksområder. Landskapet hever seg deretter gradvis mot vannskillet i vest og nordvest. De fire markerte dalførene fører nordvestover opp mot høyfjellet. Noen fjellområder er mer enn 1000 moh.

Det høyeste fjellet i Buskerud er Hallingskarvet og selve toppen er Folarskardnuten (1 933 moh) i Hol kommune. Deler av Hardangervidda nasjonalpark ligger i Buskerud fylke, i Hol og Nore og Uvdal kommuner.

De største innsjøene i fylket er Tyrifjorden med et areal på 138,56 km², Krøderen med et areal på 42,88 km², Sperillen med et areal på 37,01 km² og Stolsvatnet med et areal på 34,86 km².

Geologi
Fylkesstein for Buskerud er drammensgranitt som har stor økonomisk betydning som bygningsstein. Drammensgranitt ble dannet i permtiden fra størknet magma da Oslofeltet hadde sin utvikling av Osloriften. Andre bergarter var for eksempel serpentin fra Modum og ekeritt som har fått navnet sitt etter innsjøen Eikeren.

Foruten sølvgruvene i Kongsberg har det også vært gruver mange andre steder i fylke. Ved Konnerudgruvene utvant man både sølv, bly og kobber fra 1731. På Modum var det funnet kobolt og prøvedriften ved Blaafarveværket startet i 1773, Ringerikes Nikkelverk ble grunnlagt i 1848. Det var også jernforekomster og jernverk som Hassel Jernværk og Eidsfos Jernverk.

Klima
Størstedelen av fylket har innlandsklima, med unntak av Drammen regionen som ligger ved kysten og derfor har et noe mildere kystklima.

Samfunn
Demografi
Det er store regionale forskjeller i befolkningen. Mer enn halvparten av befolkningen bor langs Drammenselvas dalføre i sørøst og nedover til Drammensfjorden. I sørenden ligger fylkets fire byer, Drammen, Hokksund, Hønefoss og Kongsberg.
miniatyr|Drammen videregående skole på Marienlyst i Drammen.

Utdannelse
Videregående opplæring er det største tjenesteområdet innenfor fylkeskommunens ansvarsområde, og opptar mer enn halvparten av fylkeskommunens budsjett. Rundt 9 000 unge og voksne er elever eller lærlinger i videregående opplæring i Buskerud.  Fylkeskommunen har ansvaret for 13 videregående skoler, en fagskole, Ringerike Folkehøgskole og Arbeidsinstituttet Buskerud med fire avdelinger (Drammen, Kongsberg, Hønefoss og Åmot). De største videregående skolene er Kongsberg videregående skole, Drammen videregående skole, Eiker videregående skole og Åssiden videregående skole, alle med over 1 200 elever.

Av høyere læresteder finnes Høgskolen i Buskerud og Vestfold med studiesteder i Kongsberg, Drammen og Hønefoss, samt Horten i Vestfold. HiBu hadde i 2011 17 bachelorutdanninger og 14 masterstudier, før sammenslåingen med Høgskolen i Vestfold 1. januar 2014.

Helse
miniatyr|Drammen sykehus på Bragernes i Drammen.
Drammen sykehus (tidligere Sykehuset Buskerud HF), Ringerike sykehus, Kongsberg sykehus og Hallingdal sjukestugu er organisert i helseforetaket Vestre Viken som er en del av helseforetaket Helse Sør-Øst.

Samferdsel
 går gjennom Hole og Ringerike mot Valdres i Oppland på sin ferd fra Oslo til Vestlandet og Bergen. På Ringerike skiller E16 og  mot Hallingdal lag ved Heradsbygda og Buskerud fylkes tusenårssted på Veien.  passerer gjennom Lier og Drammen og fortsetter videre sørover mot Vestfold.  starter i Drammen og går vestover i sørfylket, via Hokksund og Kongsberg til Haugesund i Rogaland.

Fylkeskommunen har ansvar for 1 800 km vei etter overtakelsen av en rekke riksveier i forbindelse med forvaltningsreformen i 2010. I 2013 bruker fylkeskommunen 670 millioner kroner til drift, vedlikehold og investeringer på fylkesveiene.
miniatyr|Ferjesambandet Svelvik–Verket som har blitt driftet av Brakar siden 1. januar 2022.
MF «Svelvik» går i rutetrafikk over Drammensfjorden (ved Svelvikstrømmen) mellom Svelvik i Vestfold og Verket i Buskerud. Dette er landets korteste fergerute.

Buskerud fylkeskommune eier selskapet Brakar AS som er et administrasjonselskap som er ansvarlig for utvikling, drift og samordning av kollektiv persontransport og skoleskyss. Selskapet hadde i 2012 12 millioner bussreiser.

Drammensbanen kommer inn i fylket gjennom Lieråsen tunnel. I Drammen deles banen i Vestfoldbanen som går sørover og Ransfjordbanen, Bergens- og Sørlandsbanen. De tre siste har samme trasé nordvestover til Hokksund, hvor Sørlandsbanen tar av mot sørvest til Kongsberg mens Bergensbanen drar nordover gjennom fylket via Randsfjordbanen til Hønefoss og videre opp Hallingdal.

 Statsforvalter 
Statsforvalteren i Østfold, Buskerud, Oslo og Akershus har hovedsete i Moss.

Politikk
2015–2019
miniatyr|Fylkestinget i Buskerud. Foto: Buskerud fylkeskommune
Fylkestinget besto av 43 folkevalgte medlemmer og samlet seg minst fire ganger i året. I valgperioden 2015–2019 er fordelingen slik: 

 Parti:  Representanter: Arbeiderpartiet  15  Høyre  13 Fremskrittspartiet  5 Senterpartiet  4 Miljøpartiet De Grønne  2 Venstre  2 Kristelig Folkeparti  1 Sosialistisk Venstreparti  1
Roger Ryberg (Ap) var fylkesordfører, og Olav Skinnes (Sp) var fylkesvaraordfører. Fylkeskommunen hadde tre hovedutvalg som tok seg av hvert sitt fagområde. Hege Irene Fossum (KrF) var fungerende leder for hovedutvalget for utdanningssektoren, Trond Johansen (KrF) var leder for hovedutvalget for samferdselssektoren og Tom Erik Hauger (Frp) var leder for hovedutvalget for regionalutvikling og kultur. Fylkeskommunens administrative leder var fylkesrådmann Runar Hannevold.

2023-2027
I perioden 2023-2027 består fylkestinget i Buskerud av 47 faste representanter, fylkesordfører er Tore Opdal Hansen (H) mens fylkesvaraordfører er Lavrans Kierulf (FrP):  
 Parti: OppslutningAntall stemmer Representanter: Høyre30,2%33 469 15 Arbeiderpartiet21,8%24 135 10  Fremskrittspartiet 12,8%14 238 6 Senterpartiet 9,6%10 644 5 Sosialistisk Venstreparti5,1%5 607 2 Miljøpartiet De Grønne3,6%3 962 2 Venstre3,6%3 946 2Industri- og næringspartiet3,5%3 8242Rødt2,9%3 2021 Kristelig Folkeparti 2,5%2 724 1Pensjonistpartiet1,8%1 9451

 Stortingsrepresentanter 
Buskerud hadde ni stortingsrepresentanter i perioden 2017–2021:
 # Representant Født Bosted Parti Periode Komité Merknader 28 Martin Kolberg 1949 Lier Ap 3. Utenriks- og forsvarskomiteen 29 Trond Helleland 1962 Drammen H 6. Utenriks- og forsvarskomiteen Parlamentarisk leder 30 Morten Wold 1967 Modum Frp 2. Utenriks- og forsvarskomiteen Stortingets 2. visepresident 31 Lise Christoffersen 1955 Drammen Ap 4. Arbeids- og sosialkomiteen 32 Kristin Ørmen Johnsen 1953 Drammen H 2. Familie- og kulturkomitéen Komitéleder 33 Per Olaf Lundteigen 1953 Øvre Eiker Sp 5. Arbeids- og sosialkomiteen 34 Jon Helgheim 1981 Drammen Frp 1. Kommunal- og forvaltningskomiteen 35 Masud Gharahkhani 1982 Drammen Ap 1. Kommunal- og forvaltningskomiteen  36 Arne Nævra 1953 Lier SV 1. Transport- og kommunikasjonskomiteen 
Se også Stortingsvalget 2013 i Buskerud og Stortingsvalget 2017 i Buskerud.

Historisk representasjon på Stortinget fra Buskerud siden 1973:
 Parti 1973 1977 1981 1985 1989 1993 1997 2001 2005 2009 2013 2017 Sosialistisk Venstreparti Arbeiderpartiet Senterpartiet Kristelig Folkeparti Høyre Fremskrittspartiet Buskerud

Partioppslutning
Historisk prosentvis partioppslutning ved stortingsvalg i Buskerud siden 1973:Statistisk sentralbyrå: Publikasjoner.

Fet skrift markerer blokkene (Venstresiden Ap+SV. Sentrum KrF+V+Sp. Høyresiden H+Frp). M = Antall mandater innvalgt på Stortinget.

 Valgår Ap SV Sum M KrF V Sp Sum M H Frp Sum M 1973 1977 1981 1985 1989 1993 1997 2001 2005 2009 2013 2017

Næringsliv
Næringslivet i Buskerud var stort sett bygget opp rundt trelasthandelen i Drammensvassdraget.

Drammen er både en industriby og et viktig handelssenter for kommunene i nærheten. Antall arbeidstakere innen industrien har imidlertid blitt mindre med årene. Byen har Norges største importhavn for biler. Store bedrifter er Aass Bryggeri, OSO Hotwater, Hitachi. Det er en rekke store industriselskaper knyttet opp til fylket. I Kongsberg finner man både Kongsberg Gruppen, FMC Technologies og Dresser-Rand. Ringerike med Hønefoss har siden 1600-tallet vært viktig for skogindustrien. Der finnes viktige bedrifter som Infra Group, Follum, Huhtamaki, Smurfit Kappa Norpapp og Soknabruket.

Avisen Drammens Tidende dekker Drammensområdet, Laagendalsposten Kongsberg og Numedal, Bygdeposten Modum, Sigdal, Øvre Eiker og Krødsherad, Ringerikes Blad Ringerike og Hole, mens Hallingdølen dekker Hallingdal. NRK har et distriktskontor i Drammen som lager lokale radio- og TV-sendinger. NRK har lokalkontor på Kongsberg og Ål i Hallingdal Det er også en rekke mindre lokalradiokanaler rundt omkring i fylket.

 Administrative inndelinger 
Kommuner
Fra 1. januar 2024 er Buskerud inndelt i 18 kommuner:

NrKartNavnAdm.senterFolketallFlatemålkm²MålformDistrikt330125px|center|Drammen kommune DrammenNøytralDrammensregionen330325px|center|Kongsberg kommune KongsbergBokmålNumedal330525px|center|Ringerike kommune HønefossBokmålRingerike331025px|center|Hole kommune VikBokmålRingerike331225px|center|Lier kommune LierbyenBokmålDrammensregionen331425px|center|Øvre Eiker kommune HokksundBokmålDrammensregionen331625px|center|Modum kommune VikersundBokmålRingerike331825px|center|Krødsherad kommune NoresundNøytralRingerike332025px|center|Flå kommune FlåBokmålHallingdal332225px|center|Nesbyen kommune NesbyenBokmålHallingdal332425px|center|Gol kommune GolNynorskHallingdal332625px|center|Hemsedal kommune HemsedalNynorskHallingdal332825px|center|Ål kommune ÅlNynorskHallingdal333025px|center|Hol kommune HolNøytralHallingdal333225px|center|Sigdal kommune PrestfossBokmålRingerike333425px|center|Flesberg kommune LampelandBokmålNumedal333625px|center|Rollag kommune RollagNøytralNumedal333825px|center|Nore og Uvdal kommune RødbergNøytralNumedal3325px|center|Buskerud  DrammenNøytralØstlandet

Næringsregioner
Buskerud består av næringsregionene Hallingdal, Ringerike, Midt-Buskerud, Kongsberg og Drammen.

Regionråd
 Hallingdal: Flå, Gol, Hemsedal, Hol, Nesbyen, Ål.
 Ringerike: Hole, Ringerike, Modum og Krødsherad. Dessuten Jevnaker kommune i Akershus fylke.
 Numedal (Kongsbergsregionen) : Flesberg, Kongsberg, Nore og Uvdal, Rollag og Sigdal. Dessuten Notodden, Hjartdal og Tinn kommuner i Telemark fylke.
 Drammensregionen: Drammen, Lier og Øvre Eiker. 
miniatyr|Prostier i Tunsberg bispedømme.
Prostier, under Tunsberg bispedømme i Den norske kirke:
 Hallingdal prosti: Flå, Gol, Hemsedal, Hol, Nesbyen, Ål.
 Ringerike prosti: Hole, Ringerike.
 Eiker prosti: Krødsherad, Modum, Sigdal, Øvre Eiker.
 Kongsberg prosti: Flesberg, Kongsberg, Nore og Uvdal, Rollag.
 Drammen og Lier prosti: Drammen, Lier.

Tingretter, under Borgarting lagmannsrett:
 Ringerike, Asker og Bærum tingrett: Består av Hole og Ringerike kommuner i Buskerud og Jevnaker, Lunner, Asker og Bærum kommuner i Akershus
 Buskerud tingrett: Består av alle kommuner i Buskerud bortsett fra Hole og Ringerike

Politidistrikter:
 Sør-Øst politidistrikt: hele fylket.

Helsedistrikter, under Helseregion Sør-Øst:
 Vestre Viken helseforetak: hele fylket.

Veidistrikter, under Veiregion Sør:
 Øvre Buskerud veidistrikt: Flå, Gol, Hemsedal, Hol, Hole, Krødsherad, Modum, Nesbyen, Ringerike, Sigdal, Ål.
 Nedre Buskerud veidistrikt: Drammen, Flesberg, Kongsberg, Lier, Nore og Uvdal, Rollag, Øvre Eiker.

Tidligere Fogderier:
 Hallingdal fogderi: Flå, Gol, Hemsedal, Hol, Nes, Ål. 
 Ringerike fogderi: Hole, Ringerike.
 Numedal og Sandsvær fogderi: Flesberg, Kongsberg, Nore og Uvdal, Rollag.
 Buskerud fogderi: Drammen, Krødsherad, Lier, Modum, Nedre Eiker, Røyken, Sigdal, Øvre Eiker.
miniatyr|Tettstedet Drammen (nr. 2003) i 2023, inkludert diagram som viser endring i størrelse fra år 2000 frem til 2023. Men Hokksund og den del av tettstedet som ligger i Øvre Eiker er kuttet.

 Største tettsteder 
Største tettsteder i Buskerud, rangert etter innbyggertall  (kommune i parentes):

Drammen – 124 540 (Drammen , Lier  og Øvre Eiker )
Kongsberg –  (Kongsberg)
Hønefoss –  (Ringerike)
Åmot/Geithus –  (Modum)
Tranby –  (Lier)
Svelvik –  (Drammen)
Gol –  (Gol)
Vestfossen –  (Øvre Eiker)
Vikersund –  (Modum)
Ål –  (Ål)
Oslo –  (Lier)
Geilo –  (Hol)
Haugsbygd –  (Ringerike)
Ormåsen –  (Øvre Eiker)
Steinsåsen −  (Hole)
Nesbyen –  (Nes)
Sundvollen −  (Hole)
Tyristrand –  (Ringerike)
Hvittingfoss –  (Kongsberg)
Berger –  (Drammen)
Nesbygda –  (Drammen)
Hemsedal –  (Hemsedal)

Drammen, Kongsberg, Hønefoss og Hokksund har bystatus. Hokksund ligger i Øvre Eiker kommune og inngår her i tettstedet Drammen.

For en komplett oversikt over alle tettstedene i fylket, se artikkelen Tettsteder i Buskerud.

 Kirkebygg 
miniatyr|Fiskum gamle kirke
Det er flere stavkirker i Buskerud. Torpo stavkirke er den eldste, fra 1160, men kun kirkeskipet er bevart etter den opprinnelige kirken. Andre stavkirker er Nore (1167), Uvdal (1168) og Rollag (siste halvdel av 1200-tallet). Gol stavkirke står nå på Norsk Folkemuseum på Bygdøy, en kopi ble bygget på Gol i 1994. Hol gamle kirke er en trekirke med 180 sitteplasser, antatt opprinnelse på 1200-tallet. Vatnås kirke er en liten laftet korskirke fra ca. 1660 som ligger på Grenskogen i Sigdal og har 125 sitteplasser.

Av steinkirker har kan man nevne Hedenstad kirke en middelaldersk langkirke fra 1100, Norderhov kirke fra 1170 med 550 sitteplasser, Skoger gamle kirke som er en langkirke med 200 plasser og Efteløt kirke fra ca. 1184 med 190 plasser. Søsterkirkene på Gran er to steinkirker fra middelalderen plassert side ved side på Granavollen på Hadeland. Fiskum gamle kirke er en langkirke fra ca. 1250 i Øvre Eiker, det er en steinkirke viet Hellig Olav, med 150 sitteplasser.

Det er også en rekke teglsteins kirker. Kongsberg kirke er en av Norges største barokkirker, en korskirke, reist av rød teglstein i 1761 med sitteplass til 2400, Drammens største kirke Bragernes kirke er også en tegelsteins-kirke, en langkirke, fra 1871 med 1150 plasser. En annen er Veme kirke, en langkirke, fra 1893 med 200 sitteplasser.

For en komplett oversikt over alle kirker i fylket, se artikkelen Liste over kirker i Buskerud.

 Natur 
miniatyr|Den gamle mester» er et naturminne i Krødsherad
Flora
Lyngen preger store deler av Buskerud i tillegg til busk.

Fylkesblomsten er hvit nøkkerose.

 Verneområder 

I fylkeskommunen finnes det en rekke verneområder, både naturminner, landskapsvernområder, naturreservater, ramsarområder og nasjonalparker. Størst er Hardangervidda nasjonalpark, som ble opprettet 10. april 1981.
Kultur
miniatyr|Fossesholm herregård
Buskerud fylkes tusenårssted ligger ved Hringariki Kulturminnepark på Ringerike og kalles Hringariki (etter det gamle navnet på Ringerike).
miniatyr|Drammens museum, Marienlyst gård.

Museer og severdigheter
 Blaafarveværket
 Bergverksmuseet
 Bjørneparken i Flå
 Drammen museum
 Fossesholm herregård
 Hagan (Christian Skredsvigs hjem)
 Veien kulturminnepark (Buskerud fylkes tusenårssted)
 Kjerratmuseet i Åsa
 Lauvlia (Theodor Kittelsens hjem)
 Norsk Motorhistorisk Senter på Burud 
 Nøstetangen norsk glassmuseum
 Riddergården i Hønefoss
 Ringerikes Museum
 Spiralen i Drammen
 Veien gamle skole (skolemuseum)
miniatyr|Drammens teater innvendig.

Andre institusjoner
 Buskerud fylkesfotoarkiv
 Drammens Teater og Kulturhus
 Brageteatret
 Vestfossen Kunstlaboratorium
 IKA Kongsberg
 Buskerud Kunstsenter

Språk
Østlandske dialekter finnes i sørlige og østlige deler av fylket, og her brukes bokmål som skriftspråk. I nordfylket er det vanlig med fjelldialekter med nynorsk skriftspråk.

Fylkesvåpen
miniatyr|Fylkesvåpen Buskerud
Fylkesvåpenet til Buskerud viser en stående blå bjørn på en sølvfarget bakgrunn. Bakgrunnen for bjørnen er at området tidligere hadde flere bjørnestammer, men siden 70-tallet har det ikke vært noen fastboende bjørner i fylket.

Bjørnen er koboltblå etter koboltmalmen som ble utvunnet ved Blaafarveværket i Modum, og den sølvfargede bakgrunnen kommer fra sølvdriften i Kongsberg.

Livssyn
Human-Etisk Forbund har rundt 4100 medlemmer i Buskerud.Fylkeskontoret ligger på Bragernes i Drammen.
Den norske kirkes menigheter i Buskerud tilhører Tunsberg bispedømme. Det er i tillegg flere frikirkemenigheter, og spesielt i Drammen er det mange muslimske trossamfunn. I Hokksund finnes det også et buddhistisk senter.

 Se også 
 Personer fra Buskerud
 Verneområder i Buskerud
 Tettsteder i Buskerud.
 Liste over innsjøer i Buskerud
 Liste over elver i Buskerud
 Liste over øyer i Buskerud
 Liste over fjell i Buskerud
 Liste over kulturminner i Buskerud
 Liste over kirker i Buskerud
 Distrikter i Norge
 Østlandet
 Fjell i Buskerud

 Fotnoter 

Referanser

 Eksterne lenker 
 Regionsamarbeidet Buskerud-Telemark-Vestfold 
 Regionrådet for Hallingdal
 Rådet for Ringeriksregionen
 Rådet for Drammensregionen
 Vestregionen
 Historiske arkiver etter Buskerud fylkeskommune på Arkivportalen


Kategori:Valgdistrikter ved Stortingsvalg